《壶中天 子潇太史复以叔美钱君所画“隐湖偕隐图”嘱题。》
清代·季兰韵

尚湖千顷，镜奁光、荡得吟情如许。别有古梅花世界，一笑春无寻处。

鹭老吹凉，鱼眠选梦，一叶飘然去。玉台双影，暗香飞上眉宇。

还记仙署当年，珊珊佩振，妙奏凌云赋。抛却软红尘十丈，料理天随渔具。

写韵楼台，沤波亭馆，一样同圆聚。菱歌四面，紫箫还按新谱。

作者简介：季兰韵，字湘娟，常熟人，屈文学宙甫室。屈少颖异，为擘巢，书诗画学即工。季博涉经史，亦工诗画，一时闺阁有徐淑秦嘉之目。